Борис Младенов-Young
Ако почерпиш някой свой познат…

chitanka.info

Ако почерпиш някой свой познат

или колега, да речем, с бонбон,

общоприето е с любезен тон

той или тя да ти благодарят.

Ако роднина, близък твой човек

за помощ ти отправи зов, молба

и спешно му протегнеш ти ръка

със скромна сума в бройка или с чек,

(длъжник не си, но си от жал обзет),

по същия неписан стар закон,

от примера с почерпката с бонбон,

очакваш благодарствен знак в ответ.

Но той мълчи — ни вест и ни сигнал.

Не е доволен — малко си му дал!!!

Сидни, Австралия — 2017 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.